Ραψωδία α

**H Αθηνά στην Ιθάκη : Στίχοι 109-173**

Το σχέδιο το έχει έτοιμο κιόλας η Αθηνά: ο Ερμής να πάει στην Καλυψώ, για να της πει την τελική απόφαση των θεών. Η ίδια αναλαμβάνει να προετοιμάσει το έδαφος στην Ιθάκη. Το δεύτερο μέρος του σχεδίου μπορεί να πραγματοποιηθεί αμέσως.

Η Αθηνά με τρόπο μαγικό και αυτόματα («χύθηκε», «βρέθηκε») φθάνει στην Ιθάκη.

Τα κύρια εξαρτήματα της Αθηνάς για το ταξίδι είναι τα **σαντάλια** και το **κοντάρι**:

1. **Τα σαντάλια** της θεάς είναι μαγικά και της δίνουν τη δυνατότητα να μετακινείται παντού, σε στεριές και θάλασσες, ανάλαφρα, με τις πνοές του ανέμου. Από τον ποιητή προβάλλονται με τα επίθετα *ωραία, θεσπέσια, χρυσά.*
2. **Το κοντάρι της** , παρουσιάζεται με πολλά γνωρίσματά του (*βαρύ, θεόρατο, στιβαρό)* καθώς και με την αποτελεσματικότητά του στη μάχη (*με αυτό ….. δαμάζει των γενναίων πολεμιστών τις τάξεις)*.

Η παρουσίαση του κονταριού σε 3 στίχους υπογραμμίζει την πολεμική ιδιότητα της θεάς.

Η θεά Αθηνά κατεβαίνει από τον Όλυμπο στην Ιθάκη, μεταμφιεσμένη σε ένα παλιό φίλο του Οδυσσέα, τον Μέντη.

**Κάνει αυτή την επιλογή για συγκεκριμένους λόγους:**

* Ο Μέντης, όπως μαρτυρεί και η ίδια η θεά, είναι παλιός φίλος του Οδυσσέα, συνεπώς θεωρείται φυσική η παρουσία του στο παλάτι και η επίδειξη ενδιαφέροντος για τον παλιό του φίλο.
* Με τον τρόπο αυτό δε θα προκληθεί καμία υποψία στους μνηστήρες.
* Ως φίλος και συνομήλικος του Οδυσσέα εύκολα θα κερδίσει την εμπιστοσύνη του Τηλέμαχου, θα τον οδηγήσει σε εκμυστηρεύσεις λειτουργώντας σαν πατέρας και θα έχει το δικαίωμα να του δώσει συμβουλές ή να τον επηρεάσει.

Έτσι , η Αθηνά με τη μορφή ενός θνητού, του Μέντη, στέκεται μπροστά στην εξώπορτα του παλατιού του Οδυσσέα. Εκεί βρίσκει μπροστά της τους μνηστήρες καθισμένους σε τομάρια βοδιών να παίζουν πεσσούς ενώ οι υπηρέτες και οι υπηρέτριες προετοιμάζουν το τραπέζι.

Ενώ λοιπόν ο κύριος του σπιτιού απουσιάζει, οι Μνηστήρες στην προσπάθειά τους να κερδίσουν τη βασίλισσα, έχουν εγκατασταθεί στο παλάτι , γλεντούν και κατασπαταλούν την περιουσία του Οδυσσέα

Ο Τηλέμαχος βλέπει την Αθηνά και την απομακρύνει, για να μην την δουν οι Μνηστήρες.

Ο ίδιος φροντίζει να της παραθέσει δείπνο, όπως πρέπει σε κάθε ξένο που έρχεται στο παλάτι.

Συγκεκριμένα :

1. υποδέχεται θερμά τον ξένο, τον προσφωνεί, τον χαιρετίζει εγκάρδια, τον καλωσορίζει και τον προσκαλεί σε δείπνο δίνοντάς του τη διαβεβαίωση ότι θα του προσφέρει στέγη και φαγητό
2. τον οδηγεί στο μέγαρο του παλατιού και τακτοποιεί το δόρυ του. Αξιοσημείωτη εδώ είναι η πληροφορία ότι τα κοντάρια του Οδυσσέα βρίσκονται στην κονταροθήκη και τον περιμένουν
3. Του δίνει να πλύνει τα χέρια του
4. του παραχωρεί τιμητική θέση σε **θρόνο**
5. φροντίζει να δημιουργήσει τις καλύτερες συνθήκες, ώστε ο ξένος να απολαύσει το φαγητό του

Ακολουθεί διάλογος ανάμεσα τους, στον οποίο ο Τηλέμαχος διηγείται τα βάσανα του από την εξαφάνιση του πατέρα του.

**ΣΗΜΑΝΤΙΚΑ ΣΗΜΕΙΑ ΣΕ ΑΥΤΟΥΣ ΤΟΥΣ ΣΤΙΧΟΥΣ**

**Η ΚΑΤΑΣΤΑΣΗ ΣΤΗΝ ΙΘΑΚΗ**

- Επικίνδυνη, κατάσταση έκτακτης ανάγκης – επικρατεί αταξία, σύγχυση.

- Κατασπατάληση της περιουσίας από τους μνηστήρες

- Αδυναμία του Τηλέμαχου να αντιδράσει

**ΤΥΠΙΚΟ ΤΗΣ ΦΙΛΟΞΕΝΙΑΣ ΣΤΟΝ ΟΜΗΡΟ**

Ο ξένος στην Αρχαία Ελλάδα θεωρείται ιερό πρόσωπο – τον προστατεύει ο Ξένιος Ζευς (Δίας)

* **εγκάρδια υποδοχή του ξένου από τον οικοδεσπότη** (προσφώνηση και χειραψία – πρόσκληση σε φιλοξενία) – αν ο ξένος έχει δόρυ, άλογα, άρμα ο οικοδεσπότης φροντίζει να τακτοποιηθούν
* **προσφορά λουτρού** (αφού τον λούσουν συνήθως δούλες τον αλείφουν με λάδι και τον ντύνουν με καθαρά ρούχα)
* **πρόσκληση σε γεύμα** (παραχωρείται στον ξένο κάθισμα σε τιμητική θέση, του φέρνουν νερό να πλυθεί και του προσφέρουν εκλεκτή μερίδα και ποτό – σε εξαιρετικές περιπτώσεις ο ξενιστής οργανώνει προς τιμήν του ξένου επίσημη υποδοχή με γιορτή ή αγώνες)
* **στη συνέχεια τον ρωτούν ποιος είναι**, από πού έρχεται και τι θέλει
* αφού ο ξενιστής ακούσει το αίτημά του προσπαθεί να το ικανοποιήσει
* **προσφορά διαμονής** στον ξένο για όσες μέρες θέλει
* **αποχαιρετισμός του ξένου με προσφορά δώρων**, που επισφραγίζουν τη φιλία τους

**ΧΑΡΑΚΤΗΡΙΣΜΟΣ ΠΡΟΣΩΠΩΝ**

Τηλέμαχος:

Πικραμένος, θλιμμένος εξαιτίας της κατάστασης που επικρατεί στο παλάτι και στην Ιθάκη

Άπραγος, δειλός, φοβισμένος, αδύναμος να εναντιωθεί στους μνηστήρες

Ανώριμος, ένα παιδί

Φιλόξενος, ευγενικός, καλοσυνάτος απέναντι στον ξένο (Μέντη)

Μνηστήρες:

ασυλλόγιστοι, ανεύθυνοι, αργόσχολοι, εφόσον κατασπαταλούν την ξένη περιουσία

άξεστοι, αγροίκοι που ενδιαφέρονται μόνο για το φαγητό, το ποτό και την καλοπέρασή τους

αδιάφοροι απέναντι στον ξένο

**Ερωτήσεις Κατανόησης**

1) Πώς γίνεται η μετάβαση της Αθηνάς από τον Όλυμπο στην Ιθάκη; Ποια τα κύρια εξαρτήματα του

ταξιδιού της Αθηνάς;

2) Για ποιους λόγους η Αθηνά μεταμορφώνεται σε Μέντη φθάνοντας στο παλάτι του Οδυσσέα;

3) Ποια είναι η κατάσταση στην Ιθάκη και γιατί;

4) Πώς υποδέχεται ο Τηλέμαχος τον ξένο και πώς τον φιλοξενεί;

5) Χαρακτηρισμός Τηλέμαχου και μνηστήρων

**Ασκήσεις**

**1. Να κυκλώσεις την σωστή απάντηση.**

1. Η θεά Αθηνά κατεβαίνει στην Ιθάκη...

α. ως Μέντης, φίλος του Οδυσσέα

β. ως θεά Αθηνά

γ. ως ένας από τους Μνηστήρες.

2. Τι κάνουν οι Μνηστήρες στο παλάτι;

α. παρηγορούν τον Τηλέμαχο

β. προστατεύουν την Πηνελόπη

γ. σπαταλούν την περιουσία του Οδυσσέα.

3. Για ποιο λόγο δεν φεύγουν οι Μνηστήρες από το παλάτι;

α. περιμένουν την απόφαση της Πηνελόπης

β. περιμένουν να γυρίσει ο Οδυσσέας

γ. δεν έχουν που αλλού να πάνε.

4. Ποιος ήταν ο λόγος που κατέβηκε η Αθηνά στην Ιθάκη;

α. για να μιλήσει στην Πηνελόπη

β. για να δώσει θάρρος στον Τηλέμαχο

γ. για να διώξει τους Μνηστήρες

**2) Πώς κατεβαίνει η Αθηνά από τον Όλυμπο στην Ιθάκη; Ποια τα κύρια εξαρτήματα του**

**ταξιδιού της Αθηνάς;**

Η Αθηνά κατεβαίνει από τον Όλυμπο με τρόπο μ......................................

Τα κύρια εξαρτήματά της είναι τα σ............................. και το κ.................................

**3) Πώς υποδέχεται ο Τηλέμαχος τον ξένο και πώς τον φιλοξενεί;**

............................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................................

**4) Χαρακτηρίστε τον Τηλέμαχο και τους μνηστήρες , χρησιμοποιώντας τις παρακάτω λέξεις**

Πικραμένος, άξεστοι, θλιμμένος, δειλός, φοβισμένος, αγροίκοι , ανεύθυνοι, αδύναμος ,φιλόξενος, ευγενικός,

αργόσχολοι, κατασπαταλούν την ξένη περιουσία

ΤΗΛΕΜΑΧΟΣ ΜΝΗΣΤΗΡΕΣ